Geen wonder dat Jesus die tempel in die NT skoongemaak het van die handelaars wat die klem op (die geldmaak uit) die offers geplaas het, eerder as die ontmoeting met God in die huis van Sy Vader (Joh 2:13-22). Daarna kon Jesus sy lering oor die geestelike geboorte aan Nikodemus met gesag oordra, sonder om na die tempel te verwys (Joh 3), sowel as sy lering aanbied oor die aanbidding in Gees en waarheid buite die tempel aan die Samaritaanse vrou (Joh 4). Die tempel was eintlik altyd net ’n plek van ontmoeting met God, iets wat oral in Sy wêreld moontlik was, en sal bly. Ekstern is daar probleme met die verhale van Jerigo (geen artefakte uit die 13de eeu v.C.), Ai (moontlik net bewoon tot die 21ste eeu v. C. volgens Marquet-Krause) en Gibeon (ook min artefakte uit die 13de eeu v.C.). Om die verwoestings van dié drie stede daarom in een eeu te dateer, blyk problematies te wees, selfs al neem 'n mens in ag dat die argeologiese gegewens op verskillende maniere geïnterpreteer word. Dit kan wees dat van die getuienisse deur erosie verwyder is, maar dit blyk 'n ingewikkelde probleem te wees.